李绅
悲善才
穆王夜幸蓬池曲，金銮殿开高秉烛。东头弟子曹善才，
琵琶请进新翻曲。翠蛾列坐层城女，笙笛参差齐笑语。
天颜静听朱丝弹，众乐寂然无敢举。衔花金凤当承拨，
转腕拢弦促挥抹，花翻凤啸天上来，裴回满殿飞春雪。
抽弦度曲新声发，金铃玉珮相瑳切。流莺子母飞上林，
仙鹤雌雄唳明月。此时奉诏侍金銮，别殿承恩许召弹。
三月曲江春草绿，九霄天乐下云端。紫髯供奉前屈膝，
尽弹妙曲当春日。寒泉注射陇水开，胡雁翻飞向天没。
日曛尘暗车马散，为惜新声有馀叹。明年冠剑闭桥山，
万里孤臣投海畔。笼禽铩翮尚还飞，白首生从五岭归。
闻道善才成朽骨，空馀弟子奉音徽。南谯寂寞三春晚，
有客弹弦独凄怨。静听深奏楚月光，忆昔初闻曲江宴。
心悲不觉泪阑干，更为调弦反覆弹。秋吹动摇神女佩，
月珠敲击水晶盘。自怜淮海同泥滓，恨魄凝心未能死。
惆怅追怀万事空，雍门感慨徒为尔。